अर्थशास्त्रम्/अधिकरणम् ३/अध्यायः १५
विक्रीय पण्यं अप्रयच्छतो द्वादश-पणो दण्डः । अन्यत्र दोष-उपनिपात-अविषह्येभ्यः   ।। ०३.१५.०१  ।।
 पण्य-दोषो दोषः   ।। ०३.१५.०२  ।।
 राज-चोर-अग्न्य्-उदक-बाध उपनिपातः   ।। ०३.१५.०३  ।।
 बहु-गुण-हीनं आर्त-कृतं वाअविषह्यं   ।। ०३.१५.०४  ।।
 वैदेहकानां एक-रात्रं अनुशयः । कर्षकाणां त्रि-रात्रं । गो-रक्षकाणां पञ्च-रात्रं   ।। ०३.१५.०५  ।।
 व्यामिश्राणां उत्तमानां च वर्णानां वृत्ति-विक्रये सप्त-रात्रं   ।। ०३.१५.०६  ।।
 आतिपातिकानां पण्यानां "अन्यत्र-अविक्रेयम्" इत्यवरोधेनानुशयो देयः   ।। ०३.१५.०७  ।।
 तस्यातिक्रमे चतुर्-विंशति-पणो दण्डः । पण्य-दश-भागो वा   ।। ०३.१५.०८  ।।
 क्रीत्वा पण्यं अप्रतिगृह्णतो द्वादश-पणो दण्डः । अन्यत्र दोष-उपनिपात-अविषह्येभ्यः   ।। ०३.१५.०९  ।।
 समानश्चानुशयो विक्रेतुरनुशयेन   ।। ०३.१५.१०  ।।
 विवाहानां तु त्रयाणां पूर्वेषां वर्णानां पाणि-ग्रहणात्सिद्धं उपावर्तनं । शूद्राणां च प्रकर्मणः   ।। ०३.१५.११  ।।
 वृत्त-पाणि-ग्रहणयोरपि दोषं औपशायिकं दृष्ट्वा सिद्धं उपावर्तनं   ।। ०३.१५.१२  ।।
 न त्वेवाभिप्रजातयोः   ।। ०३.१५.१३  ।।
 कन्या-दोषं औपशायिकं अनाख्याय प्रयच्छतः कन्यां षण्-णवतिर्दण्डः । शुल्क-स्त्री-धन-प्रतिदानं च   ।। ०३.१५.१४  ।।
 वरयितुर्वा वर-दोषं अनाख्याय विन्दतो द्वि-गुणः । शुल्क-स्त्री-धन-नाशश्च   ।। ०३.१५.१५  ।।
 द्विपद-चतुष्पदानां तु कुण्ठ-व्याधित-अशुचीनां उत्साह-स्वास्थ्य-शुचीनां आख्याने द्वादश-पणो दण्डः   ।। ०३.१५.१६  ।।
 आ-त्रि-पक्षादिति चतुष्पदानां उपावर्तनम् । आ-संवत्सरादिति मनुष्याणां   ।। ०३.१५.१७  ।।
 तावता हि कालेन शक्यं शौच-आशौचे ज्ञातुं   ।। ०३.१५.१८  ।।
 दाता प्रतिग्रहीता च स्यातां नौपहतौ यथा  । ।। ०३.१५.१९अ ब  ।।
 दाने क्रये वाअनुशयं तथा कुर्युः सभासदः   ।। ०३.१५.१९च्द्  ।।